LidanRubinov/Halacha-QA huggingface dataset:
שאלה: דילוג בתפילה וקדיש יתום: אדם בשנת האבל על אמו, אינו מספיק להגיע לקדיש שלפני עלינו לשבח האם יכול הוא לדלג על תנא דבי אליהו? האם צריך הוא בגמר התפילה לחזור ולקרוא את הקטע ים שדילג?
תשובה: יכול לומר את הקדיש היכן שנעצר, ולאחר התפילה ישלים. הרב רואי מרגלית.
שאלה: האם אפשר לומר קדיש בלחש?: כשאומרים מספר אנשים קדיש יחד, פעמים רבות לא שומעים אחד את השני, דבר הגורם לבלבול רב. רציתי לשאול כאשר אני אומר קדיש, האם אני יכול לאומרו בלחש, בקצב ובהתאמה, לאדם אחר שאומר את הקדיש בקול, גם אם לעיתים אף אחד אחר לא שומע אותי? האם יש חילוק בין ספרדים לאשכנזים? ואם כן, כיצד לנהוג כאשר האדם שאומר בקול רם אומר קדיש בנוסח שונה?
תשובה: קדיש זו תפילה שצריכה להאמר בציבור, והציבור צריך לענות עליה. לכן, אין זה נכון לומר את הקדיש בלחש, בין לספרדים ובין לאשכנזים. לכן צריך לדאוג שהגבאים יסדרו את זה שכל אומרי הקדיש יעמדו במקום אחד, וכך יוכלו לומר את הקדיש יחד. ואם הם אומרים קדיש בנוסחים שונים, האומרים בנוסח הקצר ימתינו בשקט עד שהאומרים בנוסח הארוך יסיימו את התוספת שבנוסח שלהם, וימשיכו לומר יחד.
שאלה: תגובה על "הרבי מלך המשיח": בנוגע לתשובה שאמרה שעד שיבוא המשיח לא נדע מי הוא. לכאורה לא משמע כן מדברי הרמב"ם בהלכות מלכים פרק י"א הלכה ד שמתאר באופן ברור את הסימנים של מלך המשיח (חזקת משיח ומשיח ודאי). בדברי אלו לא באתי לומר שהרבי דוקא הוא המלך המשיח אך ודאי א"א לקבוע מסמרות שעד שיבוא המשיח לא נדע מי הוא.
תשובה: הרמב"ם עצמו אומר בפרק י"ב מהלכות מלכים: "יש מן החכמים שאומרים שקודם ביאת המשיח יבוא אליהו וכל אלו הדברים וכיוצא בהן לא ידע אדם היאך יהיו עד שיהיו". ע"ש.
שאלה: מעבר בבית כנסת אחורי: מאחורי בית הכנסת שלנו יש חדר נוסף המשמש לשיעורים ולמיני תפילות נוספים. האם כאשר יוצאים החוצה מהאולם הגדול מותר לעבור דרך החדר הזה (יש עוד יציאות)? האם יש הבדל אם בחדר מתקיים באותו זמן שיעור או תפילה?
תשובה: מכיוון שזהו חדר המשמש לתפילה ולימוד, אין לקצר את היציאה מבית הכנסת דרך חדר זה.
שאלה: תקון חצות היום בבין המצרים: איזה תיקון אומרים בימי בין המצרים בחצות היום, תיקון רחל או תיקון לאה?
תשובה: תיקון רחל. הרב אברהם פרל.
שאלה: אני חייב להניף סרט כחול?: חילקתי סרטים כתומים ואחד הנהגים ביקש ממני סרט כתום בעד כחול. (סיפור מפורסם שקרה להרבה אנשים.) הוא נתן לי את הכחול ואמר לי "אבל תשים אותו. תשים אותו" כשכוונתו מן הסתם- לשים על התיק או על האוטו, האם אני חייב להניף את הסרט הכחול?
תשובה: כשנתת את הסרט הכתום, בסתם זה לא היה תמורת הסרט הכחול, אם אני מבין נכון, ולכן אין לך מחויבות לשים את הכחול. אך אם אמרת או הבטחת שתשים, עליך לשים, ואתה יכול לשים את שניהם. הרב אברהם פרל.
שאלה: העם או הארץ, מהי דעת הרצי"ה?: האם נכון שהרב צבי יהודה זצ"ל סבר שעדיפה שלמות הארץ על שלימות העם?
תשובה: אצל מורינו ורבינו הרב צבי יהודה שלמות הארץ ושלמות העם הם דבר אחד. אין שלמות הארץ בלי שלמות העם ואין שלמות העם בלי שלמות הארץ. ואין לחלק ביניהם. "מי כעמך ישראל גוי אחד בארץ" בארץ עם ישראל גוי אחד ובלי הארץ אינו גוי אחד. ולכן המאבק על שלמות הארץ הוא מאבק על שלמות העם.
שאלה: תורה מן השמים?: תחילה שלא תבינו אותי לא נכון - אני אוהב את התורה, אני אוהב את המסורת ואני אוהב את היהדות. קראתי את ספרו של דר משה גרנות - "התנ"ך על כף חובה", הספר שם ללעג את המקרא ומשאיר את הקורא נבוך. ואני חייב לציין שנשארתי ללא תשובות, בספרו מוכיח הסופר שהמקרא נכתב בימי בית שני. גם הדברים אשר משייכים אותם להם כמו שיר השירים משלי ועוד, לא מתאימים לזמנם, כמו לדוגמה - בשיר השירים מוזכרים "עמודי שיש" ובזמנם לא הכירו את השיש, אלא רק בזמן היוונים. מילים רבות הם שייכות לז רגון היווני. (שומרי החומות, "רשפיה רשפי אש"), עטרת חתנים - מנהג יווני (אצל היהודים רק הכלה הייתה שמה עטרה בראשה) כך יכולתי להמשיך כמעט בכל נושא, אפילו בתהילים המשוייך לדוד ישנם מזמורים אשר מוזכרת גלות בבל - אז איך אתם מתעלמים מכל הבלגן הזה כאלו הוא איננו. אפילו בבראשית מובאות 2 גרסאות שונות לבריאת העולם. לסיכום: יכולתי להמשיך רבות ולתת לכם סימנים רבים לעריכתו של התנ"ך בידי אנשים. אבל למה אני מביא לכם את כל זה - יכולתי לשמור בבטן, ולהמשיך כאלו כלום לא קרה, לסתום אוזניים, ולסגור עיניים, אבל לא את זה אמר הרמב"ם, הרמב"ם אמר כן לשאול שאלות, לחפש תשובות, ולהתמודד עם הבעיות שחלקם לא נבין אולי לעולם.
תשובה: תמהני עליך שד"ר גרנות הוא שגילה לך את כל הסתירות והקושיות. הרי כל אלו הן קושיות עתיקות יומין מימי שפינוזה וולהאוזן ואחרים. ד"ר גרנות רק אסף כעמיר גורנה את כל הקש והתבן שקדמו לו שונאי ישראל ותורתו בדורות האחרונים. ידוע שהמניע להנחותיהם של מבקרי המקרא הייתה שנאת ישראל, הם רצו להוכיח שהתנ"ך ספר הספרים שלנו ושל כל התרבות האנושית אינו ספר קדוש כביכול. גם בימינו המניע הוא במקרים רבים רצון להתנתק ממורשת ישראל. לא כאן המקום לתת תשובות מפורטות לכל הקושיות. נכתבו על כך ספרים רבים כגון ספריו של הרד"ץ הופמן. על "הכפילות" כביכול בפרשת בראשית יש מסה מופלאה של הגרי"ד סולוביצ'יק "איש האמונה הבודד". הפירוש דעת מקרא עוסק בכל השאלות ששאלת ובאחרות. ב"תורת התעודות" של קאסוטו עומד גם כן על הבדלי השמות בין פרקי בראשית הראשונים ועוד ועוד. אקח דוגמאות בודדות: ההנחה שעמודי שש היא מרמור מהסוג היווני היא שרירותית. אולי הכוונה לאבן ישראלית מלוטשת (גם היום מכנים סוגים שונים של משטחי אבן בשם "שיש"). וכן מי אמר שכל מזמורי תהלים התחברו ע"י דוד? היו גם בני קורח הימן ידותון ואפילו משה ושלמה ועוד. הווי שקוד ללמוד תורה וכששוקדים ומעמיקים בתורה ברצינות, ממילא דע מה שתשיב לאפיקורוס.
שאלה: האם להעיר לחילני?: כאשר אני משוחח עם חבריי החילוניים הם לעיתים מזכירים את שם אלוקים עם האות ה ולהערכתי יש סיכוי של 80 אחוז שאם אני אעיר לו הוא יאמר לי שמבחינתו זה מותר (ואולי יזכיר שוב את שם הבורא) - האם להעיר?
תשובה: עליך חלה חובת הוכחה לפחות פעם אחת, עם זאת כשם שמצוה לומר דבר הנשמע כך מצוה שלא לומר דבר שלא נשמע, לכן אולי תאמר לו שקשה לך אישית לשמוע את זה אם הוא יכול להתחשב בך. הרב רואי מרגלית.
שאלה: מבצע בבין המצרים: האם מותר לי לקנות ספר בישול בבין המצרים, כיוון שאם לא כן יעבור המבצע עליו?
תשובה: אם זו הזדמנות לא חוזרת מותר. אך בלאו הכי על ספר לא מברכים שהחייינו.
שאלה: שליטה עצמית: אינני דתיה אך מאמינה ובאה מבית טוב. אינני מגדירה עצמי בן אדם חוטא אבל אני מרגישה שאני מהווה עלבון ואכזבה לאלוקים ולעצמי בזמן האחרון והייתי רוצה בעצתכם. אני מוצאת את עצמי ללא כיוון בחיי ומתייאשת מכל דבר מאוד מהר. לאט לאט שוקעת בחוסר מעש ולא מצליחה להזיז את עצמי לעשות דברים, וכמובן בסוף היום מיואשות שבזבזתי עוד יום בכלום. לצערי גם עצם העובדה שאני יודעת איזה עלבון אני, מעליבה כל יום לא עוזרת כיוון שאני כבר מיואשת מכל דבר.
תשובה: היאוש הוא אחד מן הרגשות שמשתמש בהם יצר הרע בכדי להפיל את האדם. את לא אכזבה לאלוקים. מכך שיש בך רצון עז של רגשי אשמה סימן שיש לך רצון פנימי טוב. את יכולה להמשיך ולהרגיש כך אולם רק עשר דקות ביום. בשאר היום את צריכה להיות שמחה. אדם חלש במצב רוחו לא יכול לעשות דברים חיוביים. את צריכה לשים לב שעל כל שעל וצעד את יכולה לעשות טוב לעצמך ולסביבה. את קמה בבוקר ואמורת בוקר טוב במאור פנים זו מצווה גדולה. את צריכה להעריך את כל המעשים הקטנים שאת עושה. את צריכה לאט לאט לקבוע לעצמך כל יום משימה שאת עומדת בה. לאחר מכן תקבלי על עצמך עוד משימה. אם עמדת בכך עשית את שלח. בנוגע לשאלה כללית יותר מה כדאי שתעשי אני לא יכול להתייחס. את צריכה להתייעץ עם מישהו שיעזור לך לקחת אחריות כללית בנושא מסויים ואותה להתחיל ליישם. היי ברוכה.
שאלה: גילוח לאשכנזים בער"ח אב: האם מותר לאשכנזי להתגלח בער"ח אב שחל ביום שישי כמו השנה?
תשובה: אסור, כמבואר ברמ"א סימן תקנ"א סעיף ד' שמי"ז בתמוז אסור לאשכנזים ובכלל זה ער"ח שחל ביום שישי. הרב רואי מרגלית.
שאלה: צעצועים בשבת: א. האם (לפי שיטת הספרדים) מותר לאמא לשחק עם הילדים שלה בצעצועים בשבת או שמא זה נחשב כמוקצה? ב. האם מותר להחזיר את הצעצועים למקומם (ארגז צעצועים) שכן נוצר מצב שכל הצעצועים פזורים בסלון ובפינת אוכל?
תשובה: א. מותר לקטן לשחק בלגו ובמשחקים של ילדים (מכוניות וכו'), ולא צריך להפרישו מכך. ואם הילד בוכה ויש צורך להרגיעו ע"י נתינת הצעצועים המיקל לתת לו בידים יש לו על מי לסמוך (ילקוט יוסף ש"ח סעיף ו' הלכה כ"ז). הגאון הרב משה פיינשטיין כתב שכל המשחקים הראויים לקטנים אינם מוקצה אף שאינם ראויים לשום תשמיש אחר. שש"כ (חלק א' סעיף ג' ופרק כ' הערה כ"ח) כתב להקל לתת לתינוק צעצועים המשמיעים קול כשהוא מנענע אותם, וזה נחשב לטלטול כלי שמלאכתו לאיסור לצורך גופו ומותר. אבל צעצועים שמנגנים או שעובדים ע"י בטריות אין לשחק בהם כלל וצריך להפריש את הקטנים מהם. ב. צעצועים שנתפזרו בחדר שהם לכאורה מוקצה מותר לאוספם למקום אחד ע"י מטאטא וכדו' (טלטול לאחר יד), אבל להיזהר לא למיין בידים (איסור בורר). הרב יאיר פרייליך.
שאלה: תפירה מקצועית בימי בין המצרים: האם מותר להכין בגד אצל תופרת שזה מקצועה, בימי בין המצרים, כאשר אני יודעת שהבגד לא יהיה מוכן בתקופה זו, אלא רק לאחריה. האם יש הבדל בין שלושת השבועות לבין תשעת הימים?
תשובה: רק החל מר"ח אב התפירה אסורה.
שאלה: אזכרת פסוק בחולצה - המשך: ראיתי תשובה באתר שאפילו פסוק בלי שם ה רק שמוזכרות שלש מילים אסור להכנס איתו לשירותים. ע"פ זה האם חולצה שכתוב "עם כלביא יקום" שזה מדברי בלעם אסור להכנס איתה לשירותים? האם בגלל שאסור להכנס גם אסור ללבוש אותה בכלל כי אדם רגיל להכנס לשירותים בלי לשים לב מה הוא לובש?
תשובה: אסור להיכנס. ונראה שיהיה גם בעיה ללכת איתה אם אדם לא יזכור שלא להיכנס עמה לשירותים. הרב אברהם פרל.
שאלה: מזוזה והגדרת משקוף: במשרד בו אני עובד מורכבות דלתות אשר ציריהן אינם מחוברים לקיר אלא לרצפה ולתקרה באמצעות צירים כך שאין משקוף ממש אלא תקרה. אנו נמצאים בחדרים במהלך היום כולו. האם ניתן לקבוע מזוזה על הקיר ליד הדלת?
תשובה: המשרד שלך פטור ממזוזה מכיוון שאין משקוף.
שאלה: נגינה בבין המיצרים: האם מותר לנגן לעצמי, לבד (מנגנת ושרה) שירים עצובים עד א אב?
תשובה: אם זה בשביל להתאמן בנגינה יש מתירין, אבל אם זה בשביל הבילוי וההנאה אז כדאי להימנע בכל 3 השבועות לאשכנזים. יש רבנים המתירים אם זה מרגיע את האדם. הרב יאיר פרייליך.
שאלה: חרק בדבש: ברוטב שהכנתי מהדבש בבית מצאו בנותי חרק. אין לנו מושג האם הוא קפץ לתוך הכלי לאחר העשיה או שהוא בא מתוך צנצנת הדבש. יודעים אנו כי הכלי עם הרוטב היה פתוח על השיש בעוד הדבש סגור אם כי לא הרמטית (לפעמים לא סוגרים את המכסה היטב). האם יש לחשוש ולזרוק את הדבש או שניתן להשתמש?
תשובה: הדבש מותר. לגבי הרוטב רק צריך להוציא את החרק ממנו והוא מותר, אא"כ נמצאו 3 חרקים ואז הוא אסור. הרב יאיר פרייליך.
שאלה: עגלה חדשה בשלושת השבועות: אשתי ילדה בן במזל טוב (כ תמוז). ברשותנו עגלת תינוק ישנה, מסורבלת וקצת פגומה. האם מותר לקנות עגלה חדשה בשלושת השבועות? כמו כן האם מותר לאב התינוק להתגלח לקראת הברית?
תשובה: מזל טוב. אם יש צורך בעגלה עכשיו מותר לקנותה. מותר להתגלח לכבוד הברית.
שאלה: אסור ללכת עם גופיה?: בהמשך לתשובתו של כב הרב בעניין חולצה קצרה, האם באמת אין ללכת בבית, או כשחם, ולישון עם גופיה או חולצה קצרה מהרגיל, או בכלל בלי חולצה? הרי לגברים לפי ידיעתי אין כ"כ בעיה של צניעות כמו נשים?
תשובה: גם גברים חייבים בצניעות אם כי לא כמו נשים בנוכחות גברים.
שאלה: חלומות מדאיגים: לפני כחודש וחצי חלמתי שני חלומות שמאוד מטרידים אותי. בחלום הראשון אני שומעת קול שאומר לי שלא אזכה לראות את ילדי גדלים. התעוררתי לשמע בכיו של תינוקי, ומאז במשך כשבוע כשאני מוטרדת מהחלום ומתחבטת בשאלה מה יהיה עם ילדי, ומתי אעזוב את העולם, חלמתי חלום נוסף זה קרה בלילה אחרי כתבה ששודרה בחדשות על שהעיר ירושלים מאוד מלוכלכת וההרים שבה הם מקום לאשפה כגון ארונות קבורה זרוקים וכו. החלום היה ששמעתי קול שאומר לבתי להביא ארון וכשהיא שואלת איזה ארון? נאמר לה מה זאת אומרת? בדיוק עוד שנה ארון קבורה. ואז ראיתי את המקום בו היו זרוקים ארונות הקבורה מאותה כתבה. מאז אני מאוד מוטרדת, המחשבה על החלומות רודפת אותי, שכן ילדי קטנים ואני חרדה להם. רציתי לדעת האם חלום זה הוא חלום נבואי, ואם כן האם יש משהו שאני צריכה, או יכולה לעשות?
תשובה: את לא צריכה להיות מוטרדת. חלומות שוא ידברו. ובעיקר כאשר הם קשורים במראות שאדם ראה ביום. ואולם תמיד טוב להתחזק במצוות ולתת צדקה ולעשות מעשים טובים. ולהרבות אהבה לילדים. ושוב אני אומר אל דאגה מפני החלומות בעזרת ד' הכל יהיה לטובה.
שאלה: מה אומרים ב'תיקון חלום'?: לגבי תיקון חלום, מתי אפשר ללכת לבית הכנסת ולעשות תיקון חלום בזמן ברכת הכהנים? ואיזה תפילה צריך להגיד?
תשובה: ניתן ללכת בכל פעם שהכהנים נושאים את כפיהם, בכל יום בשחרית או בשבת גם במוסף, ולהתחיל לומר התפילה הבאה לפני שהכהנים אומרים "יאר" (אחרי יברכך, ה', ישמרך), (שו"ע או"ח ק"ל): רבונו של עולם, אני שלך וחלומותי שלך, חלום חלמתי ואיני יודע מה הוא. יהי רצון מלפניך ה' אלקי ואלקי אבותי, שיהיו כל חלומותי עלי ועל כל ישראל לטובה, בין שחלמתי על עצמי ובין שחלמתי על אחרים, ובין שחלמו אחרים עלי, אם טובים הם חזקם ואמצם, ויתקימו בי ובהם כחלומותיו של יוסף הצדיק, ואם צריכים רפואה רפאם כחזקיהו מלך יהודה מחליו, וכמרים הנביאה מצרעתה, וכנעמן מצרעתו, וכמי מרה על ידי משה רבנו, וכמי ירחו על ידי אלישע. וכשם שהפכת את קללת בלעם הרשע מקללה לברכה כן תהפוך כל חלומותי עלי ועל כל ישראל לטובה ותשמרני ותחנני ותרצני. אמן: ר' ידידיה הכהן
שאלה: פדיון שנעשה בטעות: עשו בטעות פדיון הבן לילד שנולד בניתוח קיסרי, והשתתפו שם רב מקומי וכהן. האם צריך לעשות איזה תיקון או משהו?
תשובה: עיקר הבעיה היא ברכה ללא צורך. במצב כזה צריך לעשות תשובה ווידוי, ויום הכיפורים ישלים את הכפרה. לא צריך לעשות משהו נוסף.
שאלה: שני כיסויים לתשמישי קדושה: האם גם שתי שקיות שקופות נחשבות כשתי כיסויים? (ע"מ להכנס לשירותים או להניח על הרצפה)?
תשובה: גם שקיות שקופות נחשבות ככיסוים, מפני ששני כיסויים זה לא דין בראיה, שלא נוכל לראות מה יש בפנים, אלא דין בחציצה ובהפרדה מהמקום בו הוא נמצא.
שאלה: תספורת מדרגה ובל תקיף: האם מותר לעשות "תספורת מדרגה " בו החלק עליון - הפדחת אורך השערות גדול יותר מהחלק התחתון הכולל את הפאות? האם יש בזה איסור של בל תקיפו או חשש לזה? מה הדין של אדם העושה קרחת בכל ראשו כולל הפאות האם מותר - בשל השחתה וכדומה?
תשובה: קרחת אסור, כמבואר ביבמות שהקפת הראש שמה הקפה. מדרגה נראה שמותר. אך כיום שעושים מדרגה כאופנת שיער של התרבות המערבית, אולי כדאי להימנע מכך שלא להיראות כמותם ומה שהם מייצגים. הרב אברהם פרל.
שאלה: צניעות בעבודה: אני נער בן קרוב ל-16. לפני מס שבועות התחלתי לעבוד במקום מסויים שחלק מהעובדים שם דתיים וחלקם עדיין לא גילו את האמונה אשר טמונה בליבם. מדי פעם לצערי בלי שימת לב, חלק מהעובדות שם נוגעות בי ללא רשותי כמובן מתוך אמירת וכו ע"י נתינת טפיחה על הגב וכו. יש להדגיש ששאר העובדים במקום הינם מבוגרים. שאלתי אל הרב היא האם אני צריך להעיר לאותן עובדות על כך - ובזה אני עלול לפגוע בהן כי להן בכל אופן אין כל כוונה רעה. או שאני יכול פשוט יותר להתאמץ שזה לא יקרה ע"י ניסיון להתרחק מהן - ובכך אני לא אפגע בהן. יש להדגיש שבעבודתי במקום אני מרגיש שליחות בכך שאני מראה לאחינו החילונים שאנחנו הנוער עם הכיפות הסרוגות לא מפלצות אלא גם בעלי רגש ומוסר.
תשובה: אתה יכול בנעימות ולא בשעת מעשה לבקש מהעובדות לכבד את מנהגך. אתה יכול לעשות זאת בסוף יום עבודה בו תבקש מהם על ידי נתינת מכתב. אתה יכול לתת את המכתב בכל יום לעובדת אחרת. בכל אופן הקפד על הצניעות שהרי גם זאת חלק מרכזי מהצניעות שלנו.
שאלה: שחיטה יהודית, הומנית?: יש לי חבר בעבודה אדם מאוד נחמד שאמר לי ששחיטה יהודית אינה השחיטה הכי טובה מבחינת הסבל שעוברת הבהמה עד למותה. הוא אמר שראה שחיטה במו עיניו ואמר שהבהמה בשחיטה יהודית מתה מאיבוד דם וזה דבר שלוקח זמן רב ויש בכך סבל גדול לבהמה, הוא אמר שעריפת הראש גורמת לבהמה למות יותר מהר, האם זה נכון?
תשובה: זה מזכיר את המחקר שמוכיח עד כמה החזיר אינו בריא. איננו מקיימים את מצות ה' בגלל איזה תועלת שיש לנו, ואיננו מחפשים תירוצים או צידוק מדעי למעשינו. אנו מקיימים את המצות, בגלל שאנו אוהבים את הקב"ה ורוצים לקיים את מצוותיו וגזרותיו. וגם המחקרים שמתפרסמים משתנים מיום ליום ומחוקר לחוקר, ואף אם הוא היה צודק זה גזירה של הקב"ה ולכן אנו מקבלים אותה כמו שהיא. זוהי התשובה העקרונית. יש להוסיף שמצד העובדות - החבר שלך טועה, והבהמה כמעט לא חשה שום כאב בתהליך השחיטה. להסבר הדבר אני מעתיק לך מהספר 'פניני הלכה': "השחיטה היא מיתה קלה ביותר. שכן העורק שמספק את מירב הדם למוח עובר דרך מקום השחיטה, וכך מיד לאחר השחיטה אין יותר אספקת דם למוח. לכן, בשעה שתחושת הכאב הייתה צריכה להגיע לקליפת המוח, ששם תחושת הכאב נקלטת, היא אינה נקלטת מחמת חוסר דם וחמצן. גם לפני שהעורק הראשי נשחט, אין הכאב כמעט מורגש, מפני שהשחיטה חייבת להיעשות בסכין חדה וחלקה, תוך תנועה מהירה, באופן כזה, תחושת הכאב אינה מורגשת כמעט. בנוסף לכך, נוהגים להשכיב את הבהמה לפני השחיטה, ועל ידי כך מפחיתים את צערה משום שתנוחה זו מסיחה את דעתה מפעולת השחיטה, וגם ניתוק אספקת הדם והחמצן למוח מתרחשת במהירות בתנוחה זו". עד כאן ציטוט מ'פניני הלכה', השיעור המלא מתפרסם באתר בכתובת: הרב רואי מרגלית.
שאלה: תספורת לנשים בשלושת השבועות: האם מותר לנשים להסתפר בשלושת השבועות?
תשובה: האיסור להסתפר ב-3 השבועות הוא בעיקר לאשכנזים וכן חלק מהספרדים נוהגים כך, והאיסור הוא בין באיש בין באשה. אבל אשה אם זה ענין של צניעות כגון שיער שיצא מכיסוי הראש וכו' יכולה להקל במנהג זה, אבל ב-9 הימים מחמירים יותר והספרדים בשבוע שחל בו ט' באב. הרב יאיר פרייליך
שאלה: שתי שאלות מנהג אוטובוס "אגד": קיבלתי להעביר לכבוד הרב 2 שאלות מנהג אוטובוס, שאני נוסע איתו מידי - פעם. א. במסלול של הקו יש חנות טריפות, ואנשים לעיתים מבקשים הכוונה מהנהג איך להגיע לשם. האם מותר לו לתת הכוונה, הרי אין לנהג לדעת האם השואל ת הוא היא יהודי ה? ב. "אגד" מכורחת מטעם משרד הבטחון להסיע חיילים (תמורת ת אבל כופים את זה עליה כחלק מהחוזה) לגירוש. אם הנהג מקבל הודעה, שהוא הולך להסיע חיילים לגירוש, מה עליו לעשות?
תשובה: לשאלה הראשונה אם יתכן שהשואל יהודי אין לסייע לו לעבור עבירה. ורק אם ברור שהשואל גוי אין בזה איסור. ולשאלה השניה על הנהג להודיע מראש שהוא אינו רוצה להסיע חיילים למטרת גירוש יהודים.
שאלה: המוציא על מזונות: התחלתי לאכול פת הבאה בכסנין וברכתי מזונות, באמצע הסעודה נמלכתי והחלטתי לאכול כדי שעור קביעת סעודה, מה עלי לעשות, לשיטת הספרדים והאשכנזים?
תשובה: לדעת כולם הנך צריך ליטול ידיים ולברך "המוציא", ובסוף לברך ברכת המזון.
שאלה: הסעת יולדת בשבת: א.ברכבנו ישנם חלונות חשמליים, כך שאם אנו נוסעים ללדת בשבת ישנה בעיה לפותחן. האם אפשר לפני שבת להשאיר את הכפתור של המזגן פתוח כך שהמזגן יפתח עם התנעת הרכב, דבר שיקל על היולדת מאוד בשל החום הכבד. אילו אפשרויות אחרות ניתן לעשות? ב.כאשר מגיעים לבית החולים ואין גוי שיכבה את המנוע, האם ניתן לכבות את המנוע ע"י זריקת הקלאץ, או הוצאת המפתחות מהסוויץ שע"י כך נכבות כמה נורות? ומה ניתן לעשות והרי בקלות ניתן לגנוב את הרכב וזהו הפסד גדול מאוד? ומה לגבי כיבוי האורות כך שאם הם ישארו דלוקים סביר שהמצבר יגמר וזהו יהיה גם הפסד וגם עוגמת נפש, כי אי אפשר יהיה לחזור הביתה במוצאי שבת, וטרחה גדולה, מוסך, וכדומה?
תשובה: עדיף להזמין אמבולנס, הוא רכב אמין יותר, יש לו סירנה והנהג יודע ליילד.
שאלה: כשרות דג מסוג "ארס": ברצוני לשאול האם דג מסוג "ארס" כשר, וזאת לאור העובדה שאין לו קשקשים אך יש לו סנפירים?
תשובה: דג שאין לא קשקשים או סנפירים הוא דג טמא. צריך בכל מקרה כשרות אם קונים דג, כיון שלפעמים מושחים אותם בשמנים טמאים וכדו'. הרב יאיר פרייליך.
שאלה: כיסוי ראש לנשים: האם קיימת בעיה הלכתית לאישה נשואה ללכת בלי כיסוי ראש בביתה כאשר באות אליה חברות משפחה (רק בנות)?
תשובה: לא צריך לכסות בנוכחות בנות כך משמע מהמשנב"ר סימן ס"ח אות קטן ח'. אמנם מידת חסידות לכסות השיער גם בבית ואפילו לבד, אבל כאמור אין חיוב מצד ההלכה. הרב אברהם פרל.
שאלה: קריעת חוט הציצית: יש לי קשר רמב"ם בציצית וניקרע לי בין החוליות חוט, האם אני יכל להמשיך ללבוש את הציצית או שאני צריך לתקן את החוט?
תשובה: צריך להתיר את החוליות, לקשור את קצותיו של החוט הקרוע, ולעשות את החוליות מחדש.
שאלה: גזל בחפצים של בי"ס: אמא שלי מורה בבית ספר יסודי. התעוררה אצלנו בבית השאלה האם לאמא שלי מותר להשתמש במוצרי בית הספר לצרכי עצמה ובני משפחתה ולא לצרכי בית הספר דווקא?
תשובה: אסור, אלא א"כ הנהלת המוסד מסכימה. הרב רואי מרגלית.
שאלה: נטיעת עצים בימי בין המצרים: האם מותר לטעת שיחים ועץ סרק בימי בין המצרים?
תשובה: עד ראש-חודש אב, מותר.
שאלה: חיוב לעשות שבת חתן: מה המקור ההלכתי (האם זה רק מנהג) של קיום שבת חתן, האם יש חיוב, אם כן האם ניתן להסתפק בעליה לתורה של החתן עצמו, בלא קידוש סעודה מיוחדת וכדומה?
תשובה: בדורות הקודמים נהגו שהחתן עולה לתורה בשבת שלפני החתונה, והוא אחד ה"חיובים" בשבת זו. גם בזמננו נמשך מנהג זה. ובזמננו נהגו גם להוסיף "קידושים" לאחר התפילה, אבל אין חיוב לעשות "קידוש", ואפשר לוותר על זה.
שאלה: חוג תפירה: במסגרת חוג תפירה אנו לומדים להכין בגדים חדשים, האם מותר ללמוד תפירה בתשעת הימים כשרוב הלימוד נעשה בדוגמיות ולא בבגד שלם?
תשובה: בספר 'נטעי גבריאל' פרק לז סעיף י' פסק שמותר לתפור כדי להתלמד. הרב אברהם פרל.
שאלה: מטבע מזויף: קיבלתי מנהג אוטובוס מטבע של עשרה ש"ח. השוותי מטבע זה למטבעות אחרים, וכל הנראה המטבע הזה מזויף. האם מותר לי להשתמש בו, הרי אפשר להחליפו בבנק ישראל, ואם לא איכפת לאדם שאני אתן לו את זה, מה הבעיה להשתמש בו?
תשובה: אסור להשתמש בו, מפני שזו רמאות.
שאלה: ת נזקים לצה"ל: בתום שירות המילואים נתגלה חוסר ציוד, אישי ו או פלוגתי, בשווי של 1000 שקל. המ"פ, בתוקף סמכותו ע"פ הוראות הצבא, שפט את החיילים, והוציא אותם זכאים. הנימוק העיקרי של המ"פ היה שלא יכול להיות שחייל יגיע לבצע 23 ימי מילואים, כאשר מרבית אזרחי המדינה, אינם עושים זאת, ובסופו של דבר החייל ישלם גם קנס של 1000 שקל וזאת למרות שהחיילים יכלו לשמור טוב יותר על הציוד. יש לציין שכל פסק דין של המ"פ, עובר ביקורת מגבוה. מישהו טען כי זה לא תקין, וזו "גניבה" מהצבא. האם המ"פ פסק כדין, ובאם לא האם החיילים צריכים לשלם על הציוד שאיבדו?
תשובה: מבחינת ההלכה סיבת הפטור שאמר המ"פ אינה תופסת, מפני שחייל מופקד על שמירת הרכוש, ואם הוא מועל בתפקידו הוא חייב לשלם. אמנם נראה שלמ"פ יש סמכות לפטור מנימוקים רגשיים ונפשיים כאלו ואחרים. ובפרט שזה עובר ביקורת של הדרג הפיקודי הגבוה והם מקבלים טיעון זה, משמע שלצבא יש סמכות לפטור את מי שמזיק לציוד הצבאי, גם בנימוקים פחות עניניים. למעשה, מעיקר הדין לא צריך לשלם, אולי מצד מידת חסידות ראוי לשלם.
שאלה: ילד עונה לטלפון בכניסת שבת מוקדמת : האם מותר שילד יענה לטלפון של הורים דואגים כשהכנסנו שבת קודם הזמן הרגיל?(האמא הדליקה נרות)
תשובה: הדלקת נרות של האם אינה מחיבת את כל המשפחה לקבל שבת ומי שלא קיבל שבת רשאי לענות לטלפון.
שאלה: שאלות בעניין בשר וחלב: ברצוני לדעת כיצד פוסקת ההלכה (ספרדים ) לגבי העניינים הבאים: 1.במטבחי כיור אחד. האם מותר לרחוץ בכיור זה כלים חלביים ובשריים (כמובן בנפרד וכשהכיור נקי )? 2. כלי זכוכית (שאינם פיירקס)- האם מותר לאכול בהם בשרי לשוטפם היטב ואחר להשתמש בהם למאכלים חלביים? 3.ידוע לי כי יש לשמור בין בשר לחלב שש שעות מלאות. אך לאחרונה שמעתי את המושג "בכניסת השעה השישית"- ז"א שמספיק לחכות כחמש שעות. האם יש אמת בדבר?
תשובה: 1. עדיף כמובן שיהיו שני כיורים, אבל במציאות של כיור אחד צריך גם לרחוץ כמובן בנפרד ושהכיור יהיה נקי ושמים רשת מפלסטיק בתחתית הכיור לחלבי ואחד לבשרי כדי שהכלים לא יגעו בכיור עצמו היכן שיכול להיות שיהיה קילוח של מים רותחים ואז ייבלע בכלים. או שאפשר לשטוף תמיד באויר אחד מהסוגים ולא להניח כלל בכיור. 2. עדיף שתמיד יהיו כלים נפרדים לחלבי ולבשרי במציאות שיש רק סט כוסות אחד ושואלים אם אפשר בכוס זכוכית להשתמש גם לחלבי וגם לבשרי, הספרדים מקילים בזה והאשכנזים מחמירים. 3. רוב קהילות ישראל פסקו כשו"ע והרמ"א שש שעות שלמות. יש עוד מנהגים כמו שעה אחת (יהודי הולנד), או תחילת שעה שישית או רוב השעה השישית, אך העיקר כמו שכתבנו, אם לא במקום צורך כגון חולה או בצבא אפשר להקל בתחילת או רוב שעה שישית. הרב יאיר פרייליך.
שאלה: כלים מסיליקון: מה דין של כלים העשויים מסיליקון לבישול ואפיה כמובן גם בחם? האם הם בולעים את התבשיל? האם הם הופכים חלביים או בשריים?
תשובה: נראה שדין הסיליקון כדין פלסטיק, שאם משתמש בהם לבישול ואפיה יש ליחד או לבשרי או לחלבי. הרב רואי מרגלית.
שאלה: לימוד שמירת הלשון בט  באב: 1. אני נוהגת ללמוד בכל יום את השיעור היומי מספר שמירת הלשון של החפץ חיים, האם מותר ללמוד ספר זה גם בט באב? 2.האם מותר לקרוא תהילים בט באב? הכוונה לתהילים שעוסקים בחורבן?
תשובה: 1. תשעה באב אסור בלימוד תורה. (שו"ע סימן תקנ"ד סעיף א'). 2. מה שעוסק בחורבן מותר. הרב אברהם פרל.
שאלה: מקרר מצפצף בשבת: בביתי יש מקרר מסוג lg. מקרר זה כאשר דלתו פתוחה זמן רב, מתחיל לצפצף לסגירת הדלת. האם השימוש בשבת בו מותר אם אנו סוגרים את הדלת לפני הצפצוף? יש לציין שהוא מצפצף לאחר 2 דקות בערך.
תשובה: מותר לפתוח ולסגור את המקרר לפני שמתחיל הצפצוף.
שאלה: הדיסק "תהילים" של יוסי בנאי: מדובר בדיסק שבו מקריא המקריא פרקים שלמים מספר תהילים. קיבלתי אותו מתנה מחבר, ושאלתי לרב היא הבעיתיות של הוצאת שם ה לבטלה בדיסק הזה, כשאני שומע את האמן מקריא את פרקי התהילים האם יש בעיה מצידי השומע לשמוע את שם ה בצורה הזו? ואולי אין בעיה לא מצידי ולא מצד המקריא מכיוון שהוא קורא את הפרקים במלואם, עם כוונה?
תשובה: אין בעיה בשמיעת הדיסק, וגם אין בעיה מצד המקריא, כי הוא אומר פסוקים שלמים, ואין בעיה להגיד את שם ה' בתוך פס' שלם, ובעז"ה בזכות אמירת תהילים ניגאל בגאולה שלמה כללית ופרטית. הרב יאיר פרייליך.
שאלה: סכין גילוח: האם מותר לחייל דתי לתת את הסכין גילוח שנותנים בצבא ביום הראשון, לחייל שאינו שומר תורה ומצוות?
תשובה: אין בזה משום איסור "לפני עיוור" מדאורייתא, אבל אסור מדרבנן מפני שמסייע לדבר עבירה.
שאלה: תבליט של פנים: קיימת מכונה שמצלמת ואח"כ חורטת את התמונה על גבי לוח, כך שפרטי הפנים נראים בבירור. האם זה משנה אם אדם עושה את זה או שמכונה עושה את זה באופן אוטומטי? ואם כבר הדבר נעשה, האם מותר לשמור את התבליט הזה או אפילו לתלות אותו לנוי?
תשובה: מכיוון שזה לא נעשה לעבודה זרה, וזה נעשה באופן אוטומטי, נראה לי שמי שיש ברשותו דבר כזה מותר לו לקיים אותו.
שאלה: חידוש בגד בימי בין המיצרים: האם מותר לחדש בגד בשבתות של בין המצרים? אם כן, האם מותר לחדש בגד בשבתות אלו שאינו בגד שאני רגיל ללכת איתו בשבתות (לדוגמא: חולצה בצבע כחול וכד )?
תשובה: מותר לחדש בגד בשבתות של בין המיצרים ולברך "שהחיינו", אפילו אם זהו בגד שלא רגילים ללובשו בשבת, וילבשנו כחצי שעה.
שאלה: תפילה לאחר מסע: אנחנו עושים מסעות בצבא. כאשר אנחנו גומרים את המסע, יש לנו זמן להתפלל, אולם מה עדיף: להתפלל מזיעים ומלוכלכים בבית-הכנסת, או לחזור לבסיס, להתקלח, ולהתפלל שם שלא בבית כנסת (אין שם בית-כנסת)?
תשובה: אם לא יעבור זמן תפילה, עדיף לחזור לבסיס ולהתקלח לפני התפילה.
שאלה: צום ביום החתונה: אני מתחתן, אי"ה, ביום שלישי י"א אב. נוצר מצב בו אצום גם ביום ראשון (תשעה באב) וגם ביום שלישי, יום חתונתי. האם יש דרך להמיר את צום יום החתונה, מפני הקושי הכרוך בשני הצומות הסמוכים, בצדקה, או תפילה?
תשובה: אם קשה לך, תצום כמה שאתה יכול (חצי יום, ואולי יותר).
שאלה: תאריכים נוצריים בעיתון בשבע: למה בעיתון "בשבע" ובאתר של ערוץ 7 משתמשים בתאריכים נוצריים?
תשובה: יש בזה תועלת, מפני שיש אנשים שמכירים את התאריך הלועזי, ובלעדיו לא ידעו ממתי העיתון. ואמנם אם היה בזה איסור, אז בוודאי הוא לא היה מודפס, אבל כיוון שאין בזה איסור, וכך נהגו ונוהגים רבנים רבים לציין במכתביהם, לפיכך גם "בשבע" נוהג להזכירו.